คือหนูเห็นแสงแฟรชค่ะ วันละเกือบร้อยรอบได้ คือเห็นเกือบทุกครั้งที่ขยับตาแรงๆเลยค่ะเช่นการขยับตาเพื่อหาตัวหนังสือที่คีย์บอร์ดคอม มันกวาดตาเร็วๆจะเห็น แต่การกวาดตาปกติไม่เห็นค่ะ หนูไปหามาแล้วบอกว่ามีรูบนจอประสาทตา แต่ตอยนี้ยังไม่ต้องเลย์เซอร์อีกหกเดือนนัดดูอาการใหม่ หนูควรจะเปบี่ยนไหมคะ
สวัสดีค่ะ การเห็นแสงวาบ คล้ายฟ้าแลบหรือแสงแฟลชจากกล้องถ่ายรูป น่าจะเป็นอาการที่บ่งว่ามีการฉีกขาดหรือหลุดลอกของจอประสาทตาเป็นบางจุดเกิดขึ้น ซึ่งสาเหตุมาจากการมีน้ำวุ้นตาเสื่อมโดยอาการของวุ้นตาเสื่อม หรือน้ำวุ้นตาเสื่อม มักเริ่มจากการมองเห็นจุดหรือเส้นสีดำลอยไปลอยมา โดยเฉพาะเวลากรอกตา หรือมองที่ผนังสีขาว หรือมองท้องฟ้า เมื่อเป็นมากขึ้น วุ้นในลูกตากลายสภาพจากวุ้นไปเป็นของเหลวและมีการหดตัว โดยกระบวนการดังกล่าวจะทำให้เกิดการลอกตัวของวุ้นลูกตาออกจากจอประสาทตา เกิดแรงดึงบนจอประสาทตาและทำให้เรามีอาการเห็นแสงวาบหรือฟ้าแลบได้ และแรงดึงอาจทำให้จอประสาทตาฉีกขาดเป็นรู และจอประสาทตาที่เป็นรูก็อาจเกิดการหลุดลอกออกมา ทำให้เรามองเห็นเป็นเงาหรือม่านดำมาบังภาพเอาไว้ทั้งนี้ หากตรวจพบว่าจอประสาทตาฉีกขาดหรือเป็นรูโดยที่ยังไม่มีการลอกตัวของจอประสาทตาเกิดขึ้น ส่วนใหญ่แพทย์จะสามารถยิงเลเซอร์ล้อมรอบรอยฉีกขาดบนจอประสาทตา เพื่อช่วยป้องกันการลอกตัวของจอประสาทตาเอาไว้ได้ แต่หากจอประสาทตาหลุดลอก ก็ต้องได้รับการรักษาโดยการผ่าตัดค่ะหากได้ไปตรวจกับจักษุแพทย์แล้ว และพิจารณาแล้วว่ายังไม่จำเป็นต้องเลเซอร์ ก็อาจรอดูอาการไปก่อน และไปพบแพทย์ตามนัดค่ะ แต่หากเห็นแสงแฟลชบ่อยขึ้น หรือกังวล ก็อาจปรึกษาจักษุแพทย์ท่านอื่นเพิ่มเติมค่ะการดูแลสายตาเพื่อป้องกันไม่ให้เป็นมากขึ้น ได้แก่ การไม่ใช้สายตาดูโทรศัพท์มือถือหรือคอมพิวเตอร์ติดต่อกันเป็นเวลานาน โดยควรใช้หลัก 20-20-20 คือทุกๆ 20 นาที ให้พักสายตาจากคอมพิวเตอร์หรือมือถือ 20 วินาที และมองสิ่งที่อยู่ไกลๆ มากกว่า 20 ฟุต โดยไม่ต้องเพ่งมอง บริหารดวงตาด้วยการกลอกตาไปมาบ่อยๆ หากรู้สึกปวดตา เคืองตา ให้รีบพักการใช้สายตา และอาจใช้น้ำตาเทียมช่วย จัดตำแหน่งการมองที่เหมาะสม โดยควรให้จอคอมพิเตอร์หรือมือถืออยู่ห่างสายตามากกว่า 45 เซนติเมตร จออยู่ต่ำกว่าระดับสายตาเล็กน้อย มีแสงสว่างส่องเข้ามาทางด้านหลังพอเพียง ปรับแสงสว่างจากจอคอมพิวเตอร์หรือมือถือไม่ให้สว่างมากเกินไป ห้ามปิดไฟ หรือใช้คอมพิเตอร์และมือถือในที่มืด หมั่นกระพริบตาบ่อยๆ นอกจากนี้ ควรหลีกเลี่ยงการมองแสงจ้า หากต้องออกแดด ก็ควรสวมใส่แว่นตากันแสง ทานอาหารที่มีวิตามินเอสูงและสารอาหารอื่นๆ ที่บำรุงสายตาเป็นประจำ เช่น แครอท ผักโขม ฟักทอง มะละกอ ผักบุ้ง ตำลึง ส้ม ผักและผลไม้ต่างๆ ที่มีสีม่วง ไข่แดง นม เป็นต้น